དེས་ན་རང་རེ་བོད་ཀྱི་གཞས་ཚིག་རྩོམ་པ་བོ་དག་གིས་དུས་རབས་གསར་བ་འདིའི་བྱིས་པ་དག་གི་བློ་ངོར་འཚམས་པའི་བྱ་དངོས་དང་འབྲེལ་བའི་ལམ་ནས།བྱིས་བློ་འཚར་ལོངས་ཀྱི་སྒྱུ་རྩལ་མཚོན་ཐབས་དང༌།བྱིས་པའི་རྩེད་ར་ནས་སློབ་ཆུང་གི་བརྒྱུད་རིམ་ཁྲོད་ཀྱི་བསམ་བློ་གསོ་སྐྱོང་ལ་སྐུལ་ལྕག་གི་ནུས་པ་འདོན་སྤྲོད་ཐུབ་པའི་གཞས་ཚིག་སྙིང་རྗེ་བོ།བརྗོད་བྱ་རྗོད་བྱེད་ལ་ཕ་སྐད་ཀྱི་སྲོག་ཤུགས་དང་སྙན་འཇེབས་ཀྱི་དབྱངས་འགྲོས་ལྡན་པ་འཁྱོངས་ཐབས་ལ་བསམ་གཞིགས་ཡོད་པའི་སྒོ་ནས་ཚིག་རྩོམ་རྒྱུ་དང༌།དེ་བཞིན་དུ་བོད་ཀྱི་སྒྲ་གཟུགས་སྒྲིག་སྦྱོར་ཆེད་ལས་པ་དག་གིས་ཀྱང་བྱིས་པའི་སྐད་ངག་གི་བབ་དང་མཐུན་པའི་དབྱངས་འགྲོས་རོལ་མོ།བྱིས་པའི་དགའ་ཕྱོགས་ཀྱི་སྲོག་ཆགས་དང་ཡུལ་ལྗོངས་ནས་བྱིས་པའི་བསམ་བློའི་འཚར་ལོངས་ལེགས་བསྒྱུར་ལ་སློབ་གསོའི་བྱེད་ནུས་ལྡན་པའི་འགུལ་རིས་ཀྱི་རྣམ་པ་ཅན་སོགས་བྱིས་གཞས་ཀྱི་རྒྱབ་ལྗོངས་ཇུས་འགོད་དུས་རབས་དང་མཐུན་པའི་གསར་བཏོད་རང་བཞིན་གྱི་སྒྱུ་རྩལ་མཚོན་ཐབས་བཀོལ་ཏེ།རིགས་ཀྱི་བྱིས་པ་དག་གི་གླུ་གཞས་གཞན་འགྱུར་གྱི་ལམ་ཁ་ནས་རང་རྐང་བཟུང་སྟེ་བོད་ཀྱི་བྱིས་གཞས་ཀྱི་གོམ་སྟབས་འཛམ་གླིང་ལ་ཕྱོགས་ཐུབ་པའི་ཐད་ནས་ནུས་པ་གསར་བ་རེ་ཐོན་ན་ཅི་མ་རུང་སྙམ་པ་ནི་མི་སྒེར་གྱིས་བོད་ཀྱི་བྱིས་པའི་གླུ་གཞས་ལ་བཟུང་བའི་ལྟ་ཚུལ་ཙམ་ཡིན།